Rugby: Duane se drie help Ulster wen | Maroela Media
Duane Vermeulen in aksie vir Ulster (Desember 2021) Foto: Twitter.
Springbok-staatmaker Duane Vermeulen het 'n drie gedruk om Ulster te help om hul Kampioenebeker-wedstryd teen die Franse span, Clermont Auvergne, 34-31 te wen. Nog 'n Suid-Afrikaner, die 23-jarige Jacobus van Tonder, het ook vir die verloorspan 'n drie gaan druk in hul terugvegpoging.
Ulster het in die tweede helfte 34-12 voorgeloop, voordat die Franse span vlam gevat het. Drie drieë deur Van Tonder, Alivereti Raka and Judicael Cancoriet het die tuisskare die skrik op die lyf gejaag.
In nog 'n Kampioenebeker-wedstryd het die Bristol Bears vir Scarlets behoorlik getrap. Bristol het ses drieë gedruk en 'n strafdrie ook gekry in hulle oorwinning van 52-21.
Dit was nie 'n goeie naweek vir Oli Kebble se span, die Glasgow Warriors nie. Hulle het 30-38 verloor teen Stade Rochelais en moet nou op ander uitslae staatmaak om vir die ronde van 16 te kwalifiseer.
Die oud-Cheetah-speler Raymond Rhule het een van die Franse span se drieë gedruk.
Die Suid-Afrikaanse stut, Johannes Jonker, se span Bath sal hulle wedstryd teen Leinster gou wil vergeet. Vleuel Jimmy O'Brien het vier van Leinster se tien drieë gedruk. Die eindtelling was 64-7.